Title: คำสั่งนายกรัฐมนตรี ที่ 301/2551 เรื่อง แต่งตั้งผู้กำกับการปฏิบัติงาน หัวหน้าผู้รับผิดชอบและพนักงานเจ้าหน้าที่ในการแก้ไขสถานการณ์ฉุกเฉินที่มีความร้ายแรง

คำสั่งนายกรัฐมนตรี

คำสั่งนายกรัฐมนตรี
ที่ ๓๐๑/๒๕๕๑
เรื่อง
แต่งตั้งผู้กำกับการปฏิบัติงาน หัวหน้าผู้รับผิดชอบ
และพนักงานเจ้าหน้าที่ในการแก้ไขสถานการณ์ฉุกเฉินที่มีความร้ายแรง[๑]

ตามที่ได้มีประกาศสถานการณ์ฉุกเฉินที่มีความร้ายแรงในเขตดอนเมืองและเขตลาดกระบัง
กรุงเทพมหานคร และอำเภอบางพลี และอำเภอบางเสาธง จังหวัดสมุทรปราการแล้ว นั้น

อาศัยอำนาจตามมาตรา
๗ วรรคสาม และวรรคสี่ และวรรคหก และมาตรา ๑๕
แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๓๘ มาตรา ๔๑
มาตรา ๔๓ มาตรา ๔๕ และมาตรา ๖๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย นายกรัฐมนตรีจึงมีคำสั่ง ดังต่อไปนี้

ข้อ ๑  ให้รัฐมนตรีว่าการกระทรวงมหาดไทยเป็นผู้กำกับการปฏิบัติงานของหัวหน้าผู้รับผิดชอบพนักงานเจ้าหน้าที่และส่วนราชการที่เกี่ยวข้องในการปฏิบัติงานตามประกาศสถานการณ์ฉุกเฉินที่มีความร้ายแรง

ข้อ ๒  บริเวณท่าอากาศยานดอนเมืองและพื้นที่ต่อเนื่องในเขตดอนเมือง
กรุงเทพมหานคร ให้ผู้บัญชาการตำรวจนครบาลเป็นหัวหน้าผู้รับผิดชอบในการแก้ไขสถานการณ์ฉุกเฉินที่มีความร้ายแรง
และให้ข้าราชการตำรวจของสำนักงานตำรวจแห่งชาติ ข้าราชการทหารของกองทัพอากาศ
และข้าราชการพลเรือน
ตามที่ได้รับมอบหมายเป็นพนักงานเจ้าหน้าที่ตามพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘

ข้อ ๓  บริเวณท่าอากาศยานสุวรรณภูมิและพื้นที่ต่อเนื่องในเขตลาดกระบัง
กรุงเทพมหานคร และอำเภอบางพลี และอำเภอบางเสาธง จังหวัดสมุทรปราการ
ให้ผู้บัญชาการตำรวจภูธรภาค ๑
เป็นหัวหน้าผู้รับผิดชอบในการแก้ไขสถานการณ์ฉุกเฉินที่มีความร้ายแรง
และให้ข้าราชการตำรวจของสำนักงานตำรวจแห่งชาติ ข้าราชการทหารของกองทัพเรือ
และข้าราชการพลเรือน
ตามที่ได้รับมอบหมายเป็นพนักงานเจ้าหน้าที่ตามพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘

ข้อ ๔  ให้หัวหน้าผู้รับผิดชอบตามข้อ ๒ และข้อ ๓
มีอำนาจในการแก้ไขสถานการณ์ฉุกเฉินที่มีความร้ายแรงตามที่กำหนดไว้ในพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ และให้มีอำนาจหน้าที่ดังต่อไปนี้ด้วย
(๑)
บังคับบัญชาและสั่งการส่วนราชการและข้าราชการที่เกี่ยวข้อง
รวมทั้งพนักงานเจ้าหน้าที่เพื่อปฏิบัติการให้เป็นไปตามที่กฎหมายกำหนด
(๒)
ดำเนินการอื่นตามที่นายกรัฐมนตรีหรือผู้กำกับการปฏิบัติงานมอบหมาย

ข้อ ๕  ในกรณีที่มีความจำเป็นเพื่อแก้ไขสถานการณ์
ให้ข้าราชการทหารของกองทัพบกช่วยเหลือการปฏิบัติงาน
เมื่อได้รับการร้องขอจากหัวหน้าผู้รับผิดชอบตามข้อ ๒ หรือข้อ ๓ ในการนี้
ให้ข้าราชการทหารของกองทัพบกตามที่ได้รับมอบหมายเป็นพนักงานเจ้าหน้าที่ด้วย

ข้อ ๖  ให้ผู้กำกับการปฏิบัติงาน
หัวหน้าผู้รับผิดชอบและพนักงานเจ้าหน้าที่เป็นเจ้าพนักงานตามประมวลกฎหมายอาญา
และมีอำนาจหน้าที่เช่นเดียวกับพนักงานฝ่ายปกครอง
หรือตำรวจตามประมวลกฎหมายวิธีพิจารณาความอาญา

ทั้งนี้
ตั้งแต่บัดนี้เป็นต้นไป

สั่ง ณ วันที่ ๒๗
พฤศจิกายน พ.ศ. ๒๕๕๑
สมชาย  วงศ์สวัสดิ์
นายกรัฐมนตรี

ปริยานุช/จัดทำ
๒ ธันวาคม ๒๕๕๑

ศิรวัชร์/ปรับปรุง
๒๑ พฤศจิกายน ๒๕๕๙

[๑] ราชกิจจานุเบกษา
เล่ม ๑๒๕/ตอนพิเศษ ๑๘๑ ง/หน้า ๒/๒๗ พฤศจิกายน ๒๕๕๑